บจ.แห่ระดมทุนทะลุ2หมื่นล.
ตะลึง! ยอดระดมทุนผ่านตลาดหุ้น พ.ย.ทะลุ 2 หมื่นล้าน เพิ่มทุนขายหุ้นเฉพาะเจาะจงนำลิ่ว ได้ราคาดี ธ.ค.สร้างประวัติศาสตร์ ปตท.สผ.ระดม 9.2 หมื่นล้าน
10 ธ.ค. 2555

ตะลึง! ยอดระดมทุนผ่านตลาดหุ้น พ.ย.ทะลุ 2 หมื่นล้าน เพิ่มทุนขายหุ้นเฉพาะเจาะจงนำลิ่ว ได้ราคาดี ธ.ค.สร้างประวัติศาสตร์ ปตท.สผ.ระดม 9.2 หมื่นล้าน 
รายงานข่าวจากตลาดหลักทรัพย์ แจ้งว่า บริษัทจดทะเบียน (บจ.) ระดมทุนผ่านตลาดหลักทรัพย์มากขึ้น เห็นได้ชัดเจนในเดือน พ.ย.ที่ผ่านมา มี บจ. 28 แห่งระดมทุนในรูปแบบต่างๆ มูลค่ารวมกว่า 2 หมื่นล้านบาท 
การระดมทุนผ่านตลาดหุ้น แบ่งเป็นการขายหุ้นเพิ่มทุนให้นักลงทุนเฉพาะเจาะจง (พีพี) จำนวน 4 บริษัท รวม 7,278.64 ล้านบาท คือ บริษัท สหวิริยาสตีลอินดัสตรี (SSI) ขาย 5,626.43 ล้านหุ้น ที่ราคา 0.68 บาท เป็นเงิน 4,292.37 ล้านบาท บริษัท สยามโกลบอลเฮ้าส์ (GLOBAL) เป็นเงิน 3,136 ล้านบาท บริษัท กฤษดามหานคร (KMC) 230 ล้านหุ้น ราคา 0.37 บาท เป็นเงิน 84.18 ล้านบาท บริษัท เอเวอร์แลนด์ (EVER) 50 ล้านหุ้น ราคา 0.65 บาท เป็นเงิน 32.50 ล้านบาท บริษัท ณุศาศิริ (NUSA) จำนวน 200 ล้านหุ้น ราคาหุ้นละ 1 บาท รวม 200 ล้านบาท
ด้าน บจ.ขายหุ้นให้กับผู้ถือหุ้นเดิม 2 บริษัท คือ SSI เป็นเงิน 425.33 ล้านบาท กองทุนรวมอสังหาริมทรัพย์ทีพาร์คโลจิสติคส์ (TLOGIS) ขาย 176.30 ล้านหน่วย เป็นเงิน 2,001 ล้านบาท บจ.ออกใบสำคัญแสดงสิทธิซื้อหุ้นสามัญ (วอร์ แรนต์) และขายกรรมการ-พนักงาน รวม 1,274.54 ล้านบาท กองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) ขายผู้ถือหน่วยเดิม (พีโอ) จำนวน 567.28 ล้านหน่วย ราคา 13.30 บาท เป็นเงิน 7,544.86 ล้านบาท 
นอกจากนี้ ยังมีบริษัทที่นำหุ้นที่ถืออยู่ในบริษัทลูกออกมาขายให้กับนักลงทุนทั่วไป คือ บริษัท บีทีเอส กรุ๊ป โฮลดิ้งส์ (BTS) ขายหุ้นจำนวน 213 ล้านหุ้น ราคา 5.12 บาท เป็นเงิน 1,094.98 ล้านบาท
อย่างไรก็ตาม หากแยกตามรายกลุ่มอุตสาหกรรม จะพบว่ากลุ่มที่ระดมทุนผ่านตลาดทุนในเดือน พ.ย. มากสุดในแง่จำนวนราย คือ กลุ่มอสังหาริมทรัพย์ รองลงมาคือ กลุ่มสื่อ กลุ่มขนส่ง กลุ่มพาณิชย์ และกลุ่มเหล็ก เป็นต้น
นักวิเคราะห์ กล่าวว่า การเข้ามาระดมทุนของ บจ.ผ่านตลาดทุน เริ่มเห็นมากขึ้นเป็นผลจากดัชนีที่ปรับตัวเพิ่มขึ้นสร้างสถิติใหม่มากกว่า 16 ปีต่อเนื่อง โดยเมื่อสิ้นปี 2554 ดัชนีปิดที่ 1,025.32 จุด เพิ่มขึ้นมาอยู่ที่ 1,339.88 จุด (ณ วันที่ 6 ธ.ค.) เพิ่มขึ้น 314.56 จุด หรือ 30.67% อัตราราคาต่อกำไรต่อหุ้น (พี/อี) 15 เท่า ทำให้ บจ.ระดมทุน ได้ราคาดี (มีพรีเมียม) และไม่จำเป็นเพิ่มทุนด้วยหุ้นจำนวนมากเหมือนที่ผ่านมา 
สำหรับอนาคตตลาดทุนไทยจะมีบทบาทมากขึ้นในการเป็นแหล่งเงินสำหรับธุรกิจ เพราะธนาคารพาณิชย์จะปล่อยกู้แบบมีข้อจำกัด หลังจากปี 2556 ธนาคารพาณิชย์ต้องดำรงเงินกองทุนตามเกณฑ์บาเซิล 3 ซึ่งต้องตั้งสำรองสินเชื่อด้วย 
นักวิเคราะห์ กล่าวว่า ตัวเลขระดมทุนผ่านตลาดหุ้นปีนี้ ทำสถิติสูงสุดอีกปี เพราะตัวเลขในเดือน ธ.ค.นี้ ในส่วนของบริษัท ปตท.สำรวจและผลิตปิโตรเลียม (PTTEP) หรือ ปตท.สผ. รายงานผลหลังขายหุ้นให้กับผู้ถือหุ้นเดิมจำนวน 650 ล้านหุ้น ราคา 142 บาท เป็นเงิน 9.23 หมื่นล้านบาท เท่ากับว่าเพียงช่วงระยะเวลา 2 เดือน ก่อนสิ้นปีมียอดการระดมทุนในตลาดรวมกว่า 1.12 แสนล้านบาท
นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต กล่าวว่า ดัชนีตลาดปรับตัวสูงขึ้น เอื้อต่อการระดมทุนและเป็นจังหวะดีที่ผู้ถือหุ้นใหญ่ของ บจ.จะขายหุ้นออกมาเพื่อนำเงินไปลงทุนซื้อกิจการ เช่น กรณีที่เกิดขึ้นกับบริษัท ซีพี โฮลดิ้งส์ ที่เข้าซื้อหุ้นผิงอัน บริษัทประกันใหญ่อันดับสองของจีน มูลค่าเกือบ 3 แสนล้านบาท เชื่อว่าหลังจากนี้จะเห็นการเพิ่มทุน และการะดมทุนในรูปแบบต่างๆ ผ่านตลาดหุ้นเพิ่มมากขึ้นในอนาคต